b'\n_START_ARTICLE_\nChelsea F.C.\n_START_SECTION_\n1900 - 1950\n_START_PARAGRAPH_\nKlub je bil ustanovljen 10. marca 1905 v pubu The Rising (zdaj se imenuje SunThe Butcher\'s Hook) nasproti stadiona ob Fulham Roadu. Ustanovila sta ga brata Henry Augustus in Joseph Mears, na pobudo Freda Parkerja. Ker je okro\xc5\xbeje Fulham \xc5\xbee imelo nogometno mo\xc5\xa1tvo so morali izbrati primerno ime. Odlo\xc4\x8dali so se med London FC, Kensington FC in Stamford Bridge FC, a so vse zavrnili. Nato pa so klub poimenovali Chelsea F.C. po sosednjem okro\xc5\xbeju imenovanem Chelsea. _NEWLINE_29. maja 1905 so bili sprejeti v (Football League) Nogometno ligo. Pri izbiri barve dresov sta se brata Mears zgledovala po obla\xc4\x8dilu, ki ga je na konjskih dirkah imel oble\xc4\x8den Lord Chelsea \xe2\x80\x93 modra in bela. Tako so postali dresi sestavljeni iz modre majice, belih hla\xc4\x8d in temno modrih nogavic. _NEWLINE_Prvo tekmo so odigrali leta 2. septembra 1905 proti Stockport County-ju in izgubili (1:0), so pa na doma\xc4\x8dih tleh debitirali proti Liverpoolu in zmagali (4:0). _NEWLINE_Ekipo so sestavljali takratni zvezdniki, ki so prestopili iz drugih klubov. Na primer vratar William Henry "Fatty" Foulke, ki je v klubu ostal le leto dni ali pa George Hilsdon, ki je na prvi tekmi za Chelsea zadel pet golov in postal prvi \xc4\x8dlan Chelsea, ki je zadel preko 100 golov in je eden izmed 7 nogometa\xc5\xa1ev Chelseaja, ki jim je na prvi tekmi za klub uspelo dose\xc4\x8di 5 zadetkov. _NEWLINE_V \xc4\x8dasu prve svetovne vojne, 1915, so se uvrstili v finale pokala FA, kjer pa so s 3 \xe2\x80\x93 0 klonili proti Sheffield Unitedu. V naslednjih desetletjih se klub nikakor ni mogel prebiti v sam vrh angle\xc5\xa1kega nogometa. _NEWLINE_Ob koncu druge svetovne vojne so \xc5\xbeeleli vodilni pri angle\xc5\xa1kem nogometu proslaviti mir s tekmami. Zato so Chelsejevi igralci igrali proti prvaku Sovjetske zveze Dinamu. Tekma se je kon\xc4\x8dala neodlo\xc4\x8deno 3 \xe2\x80\x93 3; na Stamford Bridgu pa se je zbralo rekordno \xc5\xa1tevilo obiskovalcev \xe2\x80\x93 100.000. _NEWLINE_Kljub vsemu se klub ni mogel spraviti skupaj, vse do leta 1950, ko so na finalni tekmi igrali proti Arsenalu in po nekaj napakah izgubili. Naslednje leto je kazalo, da bodo izpadli iz prvenstva, a se jim je za las uspelo re\xc5\xa1iti.\n_START_SECTION_\n1950 - 1970\n_START_PARAGRAPH_\nLeta 1952 je na mesto managerja pri\xc5\xa1el Ted Drake. Biv\xc5\xa1i igralec Arsenala in reprezentance je pri\xc4\x8del z modernizacijo kluba na in ob igri\xc5\xa1\xc4\x8du. Najprej je spremenil klubski grb, izbolj\xc5\xa1al je program treningov, raz\xc5\xa1irjena sta bila tudi mladinski program in program iskanja talentov. Namesto zvezdni\xc5\xa1kih igralcev je pri\xc4\x8del iskati igralce iz ni\xc5\xbeje lige. Vse ljubitelje kluba pa je pozval k ve\xc4\x8dji vdanosti kluba. _NEWLINE_Prvi dve sezoni pod njegovim vodstvom sta bili neuspe\xc5\xa1ni; prvo sezono so kon\xc4\x8dali 19., leto pozneje pa na 8. mestu. _NEWLINE_V sezoni 1954-1955 pa se je vse spremenilo. Mo\xc5\xa1tvo je dr\xc5\xbealo skupaj in tako so osvojili takratno (prvo ligo) First Division in to brez zvezdni\xc5\xa1kih igralcev. Sezona pa je bila dobra tudi za mladince, ki so se prav tako zna\xc5\xa1li na vrhu._NEWLINE_Kot prvaki naj bi igrali v Pokalu prvakov proti \xc5\xa0vedom, a so zaradi nasprotovanj predstavnikov Football League in FA izstopili iz tekmovanja. _NEWLINE_Naslednje sezone niso bile med njihovimi najbolj\xc5\xa1imi. \xc5\xbde v naslednji sezoni so kon\xc4\x8dali \xc5\xa1ele na 16. mestu. Edina svetla to\xc4\x8dka je bil Jimmy Greaves, ki je zadel 122-krat , a vendar je bila ekipa mo\xc4\x8dno oslabljena in sledilo je veliko izpadov na raznih tekmovanjih. Ted Drake je bil odpu\xc5\xa1\xc4\x8den, na njegovo mesto pa je pri\xc5\xa1el Tommy Docherty. V sezoni, ki jo je vodil so se vrnili kot podprvaki, z novim mladim mo\xc5\xa1tvom med katerimi so bili Ron Harris, Bert Murray, Peter Bonetti in najbolj\xc5\xa1i strelec v zgodovini kluba (z 202. goloma) Bobby Tambling. _NEWLINE_V naslednji sezoni so se borili za Liga\xc5\xa1ki pokal, prvenstvo in pokal FA. Zmagali so v Liga\xc5\xa1kem pokalu, v prvenstvu izgubili proti Manchestru in v pokalu FA proti Liverpoolu. _NEWLINE_Leta 1966 so prvi\xc4\x8d po letu 1915 pri\xc5\xa1li v finale FA pokala in izgubili proti Tottenhamu. Tommy Docherty je bil zaradi odnosa do igralcev, nereda v sla\xc4\x8dilnici in slabimi odlo\xc4\x8ditvami odpu\xc5\xa1\xc4\x8den. Nasledil ga je Dave Sexton._NEWLINE_Ustanovil je mo\xc4\x8dno mo\xc5\xa1tvo, ki je slovelo po pogumu in talentu. V sezoni 1969-70 jih je popeljal do tretjega mesta v prvenstvu ter finala pokala FA. Zmaga v pokalu je Chelsea prvi\xc4\x8d prinesla udele\xc5\xbebo v Pokal pokalnih zmagovalcev; kjer jih je \xc4\x8dakal Real Madrid. Prva finalna tekma se je kon\xc4\x8dala neodlo\xc4\x8deno (1 \xe2\x80\x93 1), povratna tekma pa se je kon\xc4\x8dala 2 \xe2\x80\x93 1 za Chelsea, ki so prvi\xc4\x8d osvojili evropsko lovoriko.\n_START_SECTION_\n1970 - 1990\n_START_PARAGRAPH_\nLeta 1972 je bila izdana pesem Blue is The Colour, ki so jo peli \xc4\x8dlani mo\xc5\xa1tva. Dosegla je 5. mesto na angle\xc5\xa1ki lestvici singlov. Postala je ena najbolj znanih angle\xc5\xa1kih nogometnih pesmi in za vedno povezana z mo\xc5\xa1tvom iz tega obdobja._NEWLINE_Naslednje desetletje za klub ni bilo zelo uspe\xc5\xa1no. Po zamenjavi treh trenerjev, te\xc5\xbeav v komunikaciji igralcev in trenerjev, ter gradnjo vzhodne tribune so padali po lestvicah navzdol in imeli vedno slab\xc5\xa1e rezultate. Nekajkrat so se pobrali in tu pa tam zmagali, a \xc5\xa1e vedno so bili v te\xc5\xbeavah. Sezona 1982-83 je znana kot najslab\xc5\xa1a v zgodovini Chelsea. Po dobrem za\xc4\x8detku, je mo\xc5\xa1tvo naglo padalo po lestvici in pri\xc5\xa1lo na rob izpada v Third Division (takratno tretjo ligo). Slednje bi bilo za klub s finan\xc4\x8dnimi te\xc5\xbeavami lahko tudi usodno. Na predzadnji tekmi sezone so premagali soborce za obstanek - Bolton Wanderers. Neodlo\xc4\x8den izid na zadnji tekmi proti Middlesbroughu je zadostoval za obstanek. Izpada so se re\xc5\xa1ili za pi\xc4\x8dli dve to\xc4\x8dki._NEWLINE_Poletje 1983 je zaznamovano kot to\xc4\x8dka preobrata v zgodovini Chelsea. Manager John Neal je podpisal vrsto igralcev, ki so bili v prihodnje klju\xc4\x8dni elementi mo\xc5\xa1tva. Pri\xc5\xa1li so Kerry Dixon, Pat Nevin, Nigel Spackman, Eddie Niedzwiecki in John Hollins. Dixon se je v napadu odli\xc4\x8dno ujel z Davidom Speediem, skupaj z Nevinom pa so v treh sezonah zadeli skoraj 200 golov. Z novo podobo so pri\xc4\x8deli sezono 1983-1984 z zmago 5-0 nad Derby Countyem, premagali so tudi Newcastle in postali prvaki Second Division (druge lige) z zmago proti Grimsby Townom. _NEWLINE_V sezoni 1984-1985 so se zna\xc5\xa1li na 6. mestu (prve lige) First Division. Zaradi \xc5\xa1ibkega zdravja se je poslovil John Neal, nadomestil pa ga je John Hollins, ki je v svoji prvi sezoni boril za prvo mesto med prvaki, a so na koncu zaradi po\xc5\xa1kodb kon\xc4\x8dali na 6. mestu. Nato je spet sledilo leto razo\xc4\x8daranja. Klub je kon\xc4\x8dal na 14. mestu, trener Hollins se je sprl z nekaterimi igralci, ki so klub tudi zapustili, posledi\xc4\x8dno pa ga je moral zapustiti tudi on. Nasledil ga je Bobby Campbell. Ker so to sezono \xc5\xbee izgubili, se niso dali in so se naslednjo sezono \xc5\xbee vrnili med elito, saj so postali prvaki s 99 to\xc4\x8dkami in 17. to\xc4\x8dkami pred zasledovalci. _NEWLINE_Sezono 1989-1990 so kon\xc4\x8dali na 5. mestu. Drugi\xc4\x8d so zmagali v Full Members pokalu. Leto pozneje je od\xc5\xa1el Campbell.\n_START_SECTION_\n1990 - 2000\n_START_PARAGRAPH_\nNasledil ga je Ian Porterfield, ki je klub v sezoni 1991-92 popeljal dovolj visoko, da so se uvrstili v novoustanovljeno Premier ligo. Klub je zapustil sredi naslednje sezone. Nasledil ga je David Webb. Sezono so kon\xc4\x8dali na 11. mestu. Po koncu sezone je Webba nasledil Glenn Hoddle. _NEWLINE_1992. leta so ustanovili neprofitno organizacijo Chelsea Pitch Owners, ki je pet let pozneje kupila posestvo na katerem stoji stadion, klubske imenske pravice in igri\xc5\xa1\xc4\x8de. Temu je sledila prenova celotnega stadiona, namestitev sede\xc5\xbeev po vseh tribunah in raz\xc5\xa1iritev teh bli\xc5\xbeje igri\xc5\xa1\xc4\x8du._NEWLINE_Hoddlova uvodna sezona na mestu managerja v prvenstvu ni bila preve\xc4\x8d uspe\xc5\xa1na, a so se uspeli izogniti izpadu. V isti sezoni so se uvrstili v finale pokala FA, kjer pa so izgubili s 4-0 proti prvakom - Manchester Unitedu. Hoddle je po sezoni 1995-1996 od\xc5\xa1el na mesto selektorja Angle\xc5\xa1ke reprezentance. _NEWLINE_1996. leta je v klub pri\xc5\xa1el Ruud Gullit, ki je v klub pripeljal same vrhunske igralce: Gianluco Viallia (iz Juventusa), Franka Leboeufa, ter italijanska reprezentanta Gianfranca Zolo in Roberta Di Mattea. Postali so znani po dobri igri s tehni\xc4\x8dno podkovanimi igralci._NEWLINE_Njihova prva sezona se je pri\xc4\x8dela z 6. mestom v prvenstvu in zmago v FA pokalu, za kar so dobili pokal po 26. letih. Roberto Di Matteo je na tisti tekmi dosegel najhitrej\xc5\xa1i zadetek v pokalih \xe2\x80\x93 zadel je \xc5\xbee po 43 sekundah._NEWLINE_Gullit je bil nenadoma odpu\xc5\xa1\xc4\x8den leta 1998 in na mestu trenerja ga je nasledil Gianluca Vialli. Biv\xc5\xa1i igralec je svojo kariero pri\xc4\x8del z osvojitvijo dveh pokalov, sledila pa je \xc5\xa1e zmaga nad Realom Madridom v Evropskem Superpokalu. _NEWLINE_V sezoni 1998-1999 so kon\xc4\x8dali brez osvojenih lovorik, a je bilo tretje mesto v prvenstvu dovolj za prvo uvrstitev v Ligo prvakov. Avgusta 1999 so premagali mnogo ekip in pri\xc5\xa1li do \xc4\x8detrtfinala, do tekme z Barcelono. Prvo tekmo so dobili 3 \xe2\x80\x93 1, povratna tekma pa se je kon\xc4\x8dala v korist Barcelone 5 \xe2\x80\x93 1 (po podalj\xc5\xa1kih). _NEWLINE_Mo\xc5\xa1tvo Chelsea so sestavljali prvorazredni igralci,a so bili v sezoni 1999-00 rezultatsko razmeroma nestanovitni, kon\xc4\x8dali so na 5. mestu, kar je bilo razo\xc4\x8daranje. Vialli je \xc5\xa1e drugi\xc4\x8d v \xc5\xa1tirih letih popeljal klub do naslova v pokalu FA \xe2\x80\x93 tokrat so na zadnji tekmi na Wembleyu pred njegovo prenovo premagali Aston Villo. Dodali so \xc5\xa1e Charity Shield (superpokal) po zmagi nad Manchester Unitedom.\n_START_SECTION_\n2000 - 2009\n_START_PARAGRAPH_\nSeptembra 2000 je bil odpu\xc5\xa1\xc4\x8den Vialli. Nasledil ga je Claudio Ranieri, ki je klub popeljal na 6. mesto. Prodal je stare igralce in pripeljal nove - John Terry, William Gallas, Frank Lampard in Jesper Gr\xc3\xb8nkj\xc3\xa6r so jih uspe\xc5\xa1no nadomestili. V drugi sezoni pod njegovim vodstvom so v Liga\xc5\xa1kem pokalu izpadli v polfinalu, prav tako v finalu FA pokala proti Arsenalu, prvenstvu pa so \xc5\xa1e vedno dr\xc5\xbeali 6. mesto. Zaradi tveganega finan\xc4\x8dnega polo\xc5\xbeaja kluba niso mogli kupiti novih igralcev, vendar so v sezoni 2002-2003 v prvenstvu pristali na 4. mestu. _NEWLINE_Junija 2003 je Bates nepri\xc4\x8dakovano prodal klub, ki se je nahajal v finan\xc4\x8dni krizi. Kupnina je zna\xc5\xa1ala 60 milijonov funtov, kar pomeni da je Bates ustvaril dobi\xc4\x8dek v vi\xc5\xa1ini 17 milijonov funtov. Klub je kupil za 1 funt leta 1982, njegov dele\xc5\xbe pa je skozi leta upadel na okoli 30%. Novi lastnik, ruski milijarder Roman Abramovi\xc4\x8d je prevzel tudi odgovornost za dolg v vi\xc5\xa1ini 80 milijonov funtov in ga kmalu v ve\xc4\x8dini tudi odpla\xc4\x8dal. Zatem je za okrepitve zapravil skoraj 100 milijonov funtov. Pred sezono so tako pri\xc5\xa1li Claude Mak\xc3\xa9l\xc3\xa9l\xc3\xa9, Geremi, Glen Johnson, Joe Cole in Damien Duff._NEWLINE_Nakupi so se obrestovali, kon\xc4\x8dali so kot podprvaki, v ligi prvakov so pri\xc5\xa1li do polfinala, kjer jih je izlo\xc4\x8dil AS Monaco. Raineri je bil odpu\xc5\xa1\xc4\x8den, klub pa brez lovorik. _NEWLINE_Nasledil ga je Jos\xc3\xa9 Mourinho. Njegova prva sezona 2004-2005 je bil za ekipo Chelsea najuspe\xc5\xa1nej\xc5\xa1a. Po zaostanku za Arsenalom so s pomo\xc4\x8djo Franka Lamparda in Arjena Robbna prevzeli vodstvo in ga niso izpustili do konca sezone. Podrli so kar nekaj rekordov \xe2\x80\x93 zmagali so 29 tekem, osvojili 95 to\xc4\x8dk, prejeli le 15 zadetkov in 25-krat ohranili mre\xc5\xbeo nedotaknjeno, kar pomeni da Petr \xc4\x8cech kar 1025 minut ni prejel zadetka. Poleg prvenstva so osvojili \xc5\xa1e Liga\xc5\xa1ki pokal, ko so februarja na Millenium stadionu v napeti tekmi v podalj\xc5\xa1ku s 3-2 odpravili Liverpool. _NEWLINE_Sezono pozneje so obranili naslov in za 18 to\xc4\x8dk vodili pred najbli\xc5\xbejimi zasledovalci. Postali so prvi Londonski klub po letu 1930, ki mu je uspelo ubraniti naslov in 5. v zgodovini. Postavili so \xc5\xa1e dva rekorda. Na prvih \xc5\xa1estih tekmah sezone so ohranili mre\xc5\xbeo nedotaknjeno in postavili najbolj\xc5\xa1i doma\xc4\x8di niz po Newcastle Unitedu iz sezone 1906-07 \xe2\x80\x93 18 zmag in 1 neodlo\xc4\x8den izid._NEWLINE_20. septembra je klub zapustil Jos\xc3\xa9 Mourinho, ki naj ne bi bil v dobrih odnosih z Romanom Abramovi\xc4\x8dem. Nasledil ga je Avram Grant, ki pa pri navija\xc4\x8dih in igralcih ni bil najbolj priljubljen. Grant je bil odpu\xc5\xa1\xc4\x8den maja 2008. _NEWLINE_Med evropskim prvenstvom leta 2008 je postalo znano, da bo klub v naslednji sezoni vodil brazilec Luis Felipe Scolari, ki je takrat vodil reprezentanco Portugalske, pred tem pa je z reprezentanco Brazilije osvojil naslov svetovnega prvaka na svetovnem prvenstvu leta 2002 na Japonskem in v Ju\xc5\xbeni Koreji. Scolari ni prinesel \xc5\xbeelenega uspeha, zato ga je sredi sezone zamenjal Abramovi\xc4\x8dev prijatelj, trener ruske reprezentance, Guus Hiddink. S prihodom Hiddinka je klub ponovno na\xc5\xa1el pravo formo in se do konca sezone boril za naslov angle\xc5\xa1kega prvaka, v Ligi prvakov pa je pri\xc5\xa1el do polfinala, kjer ga je izlo\xc4\x8dila Barcelona po kontroverzni tekmi, v kateri so nogometa\xc5\xa1i Barcelone pri\xc5\xa1li do zadetka v zadnjih minutah povratne tekme in napredovali z izzidom 1:1 zaradi gola v gosteh. Na tej tekmi je sodil norve\xc5\xbean Tom Henning Ovrebo, ki je \xcb\x9dspregledal\xcb\x9d dve o\xc4\x8ditni enajstmetrovki in \xc5\xa1e nekaj kontroverznih situacij v kazenskem prostoru Barcelone._NEWLINE_Hiddink, ki je \xc5\xbee ob prihodu v klub napovedal, da bo ostal samo do konca sezone, se je poslovil z osvojitvijo FA pokala. Zamenjal ga je Carlo Ancelotti.\n_START_SECTION_\n2009 -\n_START_PARAGRAPH_\nPoleti 2009 je trener postal Carlo Ancelotti, ki je poleti pri\xc5\xa1el iz italijanskega kluba AC Milan. S klubom je takoj osvojil angle\xc5\xa1ki superpokal, t. i. Community Shield._NEWLINE_V sezoni 2009/10 je klub postal \xc5\xa1e \xc4\x8detrti\xc4\x8d dr\xc5\xbeavni prvak po zmagi s kar 8:0 proti Wiganu. Na tej tekmi je Didier Drogba zabil hattrick in s tem osvojil naslov najbolj\xc5\xa1ega strelca lige s 29 goli. S to zmago je klub tudi dosegel rekord v dose\xc5\xbeenih zadetkih, saj jih je zabil kar 103, Carlo Ancelotti pa je postal \xc5\xa1ele drugi trener na otoku, ki je v svoji krstni sezoni osvojil naslov dr\xc5\xbeavnih prvakov. Prvi je bil prav tako trener Chelsea, Jose Mourinho._NEWLINE_31.1.2011, na zadnji dan zimskega prestopnega roka, so iz Liverpoola sporo\xc4\x8dili, da so sprejeli ponudbo Chelsea in da so dovolili Torresu, da se za\xc4\x8dne pogajat o podpisu pogodbe. Tik pred polno\xc4\x8djo so iz Chelsea potrdili, da je Fernando Torres podpisal petinpolletno pogodbo. Obenem so sporo\xc4\x8dili tudi, da je za klub podpisal brazilski branilec David Luiz iz Benfice. Chelsea je sezono v Premier League kon\xc4\x8dal na 2. mestu, Carlo Ancelotti pa je zapustil mesto glavnega trenerja. Na njegovo mesto je pri\xc5\xa1el portugalec Andre Villas-Boas. V poletnem prestopnem roku je v klub pripeljal kopico mladih nogometa\xc5\xa1ev.\n_START_SECTION_\nGrb kluba\n_START_PARAGRAPH_\nLeta 1905 je bil prvi grb sestavljen iz slike vojnega veterana (Chelsea Pensioner). Zaradi tega so dobili vzdevek The Pensioners, ki se jih je dr\xc5\xbeal do polovice stoletja, grb pa se nikoli ni pojavil na dresu._NEWLINE_1952 je Ted Drake prenovil grb. Tako so igralci dobili tudi nov vzdevek Modri (The Blues). To je bila le za\xc4\x8dasna re\xc5\xa1itev, saj so leta 1953 \xc5\xbee dobili nov grb. _NEWLINE_Grb iz leta 1953 je bil v uporabi kar 33 let, predstavlja pa leva, ki se dr\xc5\xbei nazaj v rokah pa dr\xc5\xbei \xc5\xa1kofovo palico. Temelji na grbu po vikontu Chelsea, palica pa simbolizira Westminsterske opate, neko\xc4\x8d gra\xc5\xa1\xc4\x8dake Chelsea. Ro\xc5\xbee predstavljajo Anglijo, nogometne \xc5\xbeoge pa nogomet. Tega grba niso za\xc4\x8deli uporabljati do leta 1960, ko so ga imeli igralci tudi \xc5\xa1ivanega v majice. _NEWLINE_1986. leta je bil grb ponovno, \xc5\xbee \xc4\x8detrti\xc4\x8d prenovljen. Razlog za to je bil bolj marketin\xc5\xa1ki. Ostal je lev in za\xc4\x8detnice kluba, lev je postal rumene barve. Grb je ostal tak 19 let, velikokrat pa so vmes popravili barve. _NEWLINE_Zasnovan novembra 2004, se je maja 2005 ponovno pojavil nov grb. Obdr\xc5\xbeali so tradicionalen grb, ki so ga prenovili ob stoletnici. V grbu sta dve ro\xc5\xbei, ki predstavljata Anglijo, dve nogometni \xc5\xbeogi za nogomet, ter lev s \xc5\xa1kofovo palico.\n_START_SECTION_\nDresi\n_START_PARAGRAPH_\nIgralci so na za\xc4\x8detku nosili modre majice, bele kratke hla\xc4\x8de in temno modre nogavice. A kaj kmalu so se znebili belih kratkih hla\xc4\x8d in jih nadomestili z modrimi, spremenili pa so tudi nogavice, ki so postale bele.V sezoni 2007/2008 so igralci presenetili z mo\xc4\x8dno rumenimi in \xc4\x8drnimi dresi, ki jih je izbral Roman Abramovi\xc4\x8d. Zanje pa so poskrbeli pri Adidasu, ki bo za obla\xc4\x8dila kluba poskrbel do leta 2011. Na novo pa so se pojavili \xc4\x8disto beli dresi z modrimi \xc4\x8drtami. Na prsnem delu pa imajo na veliko napisano tudi novega sponzorja Samsung Mobile.\n_START_SECTION_\nRoman Abramovi\xc4\x8d\n_START_PARAGRAPH_\nDana\xc5\xa1nji lastnik nogometnega kluba Chelsea je Roman Abramovi\xc4\x8d. Rodil se je 24. oktobra 1966 v severni Rusiji. Mama mu je umrla, ko je bil star 18 mesecev, o\xc4\x8de pa pri 4. letih. Nato ga je posvojil o\xc4\x8detov brat. Ko je odrasel je obogatel z nafto. Ima tudi dve biv\xc5\xa1i \xc5\xbeeni Irino in Olgo, z Irino ima kar pet otrok, lo\xc4\x8ditev z njo pa ga je stala 155 milijonov funtov. Veliko se je zanimal tudi za politiko, leta 2001 je postal tudi guverner Chukotka. Leta 2003 se je zna\xc5\xa1el na 49. mestu Forbsovega seznama najbogatej\xc5\xa1ih zemljanov. 2007. leta pa je razgla\xc5\xa1en za 2. najbogatej\xc5\xa1ega \xc4\x8dloveka v Veliki Britaniji. Dolgo je veljal za najbogatej\xc5\xa1ega Rusa, a mu je \xc5\xbee drugo leto zapored to mesto prevzel Oleg Deripaska, ki ga je \xc2\xbbpremagal\xc2\xab\xc2\xa0za dobrih 17 milijard dolarjev, kar pomeni da ima Abramovi\xc4\x8d \xc2\xbble\xc2\xab\xc2\xa023 milijard dolarjev. Abramovi\xc4\x8d pa velja tudi za velikega zapravljivca. V zadnjih dveh letih je za svoje ugodje porabil 700 milijonov dolarjev. Leta 2003 je kupil nogometni klub za 290 milijonov dolarjev, za 100 milijonov dolarjev ladjo s pristajali\xc5\xa1\xc4\x8dem za helikopterje, za 120 milijonov dolarjev \xc5\xa1e eno ladjo, za enako ceno- 120 milijonov dolarjev- pa tudi boeing 767. Do leta februarja 2008 naj bi v klub vlo\xc5\xbeil \xc5\xbee 587 milijonov funtov.'